समाज से जुड़ने का माध्यम है राष्ट्रीय सेवा योजना शिविर
क्राइस्ट स्कूल की राष्ट्रीय सेवा योजना इकाई ने सिंगवासा में सात दिवसीय शिविर लगाकर छात्र-छात्राओं ने विभिन्न गतिविधियां की। शिविर का शुभारंभ डिस्ट्रिक्ट कमांडेंट सुमन बिसौरिया के मुख्य आतिथ्य एवं क्राइस्ट स्कूल के मैनेजर फादर जॉन, प्राचार्य फादर बाबू, प्राचार्य डेनियल के आतिथ्य में हुआ। अतिथियों ने स्वामी विवेकानंद को पुष्पांजली अर्पित की। अतिथियों का स्वागत रासेयो बैज लगाकर किया गया। कक्षा 11 की छात्रा चारूल पांडे ने स्वागत भाषण दिया एवं राष्ट्रीय सेवा योजना के इतिहास एवं वर्तमान समय में इसकी प्रासंगिकता पर अपने विचार रखे। कक्षा 12वीं की छात्राओं ने समूह गीत प्रस्तुत किया। इसके बाद मुख्य अतिथि सुमन बिसौरिया ने स्वयंसेवकों को अपना प्रेरक उदबोधन दिया। उन्होंने कहाकि जो बातें हमें किताबें नहीं सिखा सकतीं। वह हमें रासेयो शिविर सिखाते हैं। उन्होंने कहा कि रासेयो शिविर समाज से जुड़ने का सीधा माध्यम हैं। शिविर विद्यार्थियों का सर्वांगीण विकास करने में सहायक होते हैं। फादर जॉन ने कहा कि राष्ट्रीय सेवा योजना अनुशासन और समाज सेवा का पाठ पढ़ाती है। इससे जुड़कर विद्यार्थियों में सामाजिक उत्तरदायित्व की भावना का विकास होता है। कार्यक्रम अधिकारी पदमराग, नीलम कुलश्रेष्ठ ने शिविर की रूपरेखा प्रस्तुत की। शिक्षक सचिन सक्सेना एवं अलका सक्सेना ने आभार माना।
क्राइस्ट स्कूल की एनएसएस इकाई के कार्यक्रम को संबोधित करते अतिथि वक्ता।
hin_Deva hin_Deva hin_Deva